Det tyske band kom med tung rock og masser af fyrværkeri - og havde i den grad publikum med sig.

Annonce

Horsens: Tysk præcision! For klokken var højst et par minutter over 9 torsdag aften, før "60" dukkede op på storskærmene. Og så blev der talt ned sekund for sekund. 59, 58, 57 ... 5, 4, 3, 2, 1 - og de første tunge Rammstein-akkorder bragede ud over de 35.000 tilskuere på Fængslet i Horsens. Den røde røg fra fyrværkeri drev ind over de gule fængselsbygninger, mens guitaristerne Richard Z. Kruspe og Paul H. Landers blev sænket ned fra toppen af den kæmpemæssige scene. Og så gjorde forsanger Till Lindemann sin entré. Klædt i hvidt. Uskyldigt hvidt, indtil han åbnede munden og med en næsten brutal maskulinitet gav os "Ramm 4" - dette sammenkog af titler og tekster fra mange af bandets andre sange. Og ikke mindst med omkvædet "Ja - Nein - RAMMSTEIN", der satte gang i det store fællesråb også de vel 100 meter fra scenen, hvor jeg stod. Vi var i Rammstein-land. Og det med en lydstyrke, så en stor del af Horsens kunne lytte med.

Rammstein spillede Ramm 4Reise, Reise Hallelujah Zerstören Keine Lust Feuer frei! Seemann Ich tu dir weh Du riechst so gut Mein Herz brennt Links 2-3-4 Ich will Du hast Stripped Ekstranumre Sonne Amerika Engel

Stemningen fejlede ikke noget på Fængslet. Foto: Axel Schütt

Annonce

Feuer frei!

Den udsolgte koncert må stå som det bedste bevis for, at de seks tyskere i den grad har fået det danske heavy-publikum over på deres side - endda med tekster på tysk. For tilskuerne - flertallet sortklædte mænd i 20'erne og 30'erne - sang med på det meste. Sætlistens 17 titler nåede pænt omkring i bagkataloget med 2001-albummet "Mutter" som største bidragyder. Og med masser af titler, der lagde an til den store korsang ude på pladsen: "Feuer frei!", "Links 2-3-4" og "Amerika", for nu at plukke lidt fra listen. De inkarnerede fans har allerede konstateret, at udvalget af sange stort set svarer til, hvad Rammstein spillede ved koncerterne i 2016. Og at 2017-turneen, hvis andet stop var Horsens, derfor skal ses som en forlængelse af sidste års turné, mens - lyder det forhåbningsfuldt - bandet arbejder med musikken til et nyt album, der kan følge op på det efterhånden otte år gamle "Liebe ist für alle da".

Rammstein på Fængslet i Horsens. Foto: Axel Schütt

Annonce

Flot - og skræmmende

Men torsdag aften på Fængslet handlede det først og fremmest om et show, der musikalsk blandede tung rock med takter fra den tyske elektro- og støjrock. Ja, man kan faktisk gå så vidt som til at sige, at også landets cabaret-tradition fik lov til at titte frem nu og da. Læg dertil talrige lys i alle nuancer, farvet røg, ild, fyrværkeri, konfetti - masser af effekter, koreograferet til et show, der talte til hele sanseapparatet. Og bevidst uden forstyrrende kommentarer undervejs - et afsluttende "Tusind tak" fra Till Lindemann var alt, hvad der blev sagt. Sommetider lød det hele tungt som en marcherende hær, andre gange dystert som et kapel. På én gang flot og vældigt - og skræmmende, når publikums oprakte arme og brølen med på "Links 2-3-4" ikke kunne undgå at lede tankerne i retning af en tysk fortid, hvor der ikke blev råbt "Hey!", men "Heil!".

Till Linnemanns udtryk rakte fra ren dæmoni til næsten ren uskyld. Foto: Axel Schütt

Annonce

Slidt - og nedslidt

Og så var det svært ikke at sende tankerne til Kiss, som spillede for blot et par uger siden i Forum Horsens. Guitarist Richard Cruspe har aldrig lagt skjul på, at de maskerede amerikanere har været en stor inspiration. Og nok spiller Rammstein lidt tungere og noget mere storladent, men gælder det effekter, kan man sige, at torsdag aften på Fængslet var Kiss blæst op til fire- eller femdobbelt størrelse. Hvormed også er konstateret, at nok vinder Rammstein meget med "sin magt og vælde", som en tilhører formulerede det, og nok er der en voldsom energi i udtrykket. Men samtidig bygger meget på nogle rock-attituder, der forekommer godt slidte - nogle af dem endda decideret nedslidte. Rammsteins styrke er forsanger Till Lindemann, hvis stemme rækker fra ren dæmoni til uskyld næsten a la de små synger, og keyboardspiller Christian "Flake" Lorenz, som får lagt noget elektrolyd ind, der vil mere end attituderne. På den led var det lidt ærgerligt, at koncerten lænede sig så meget op ad sidste års turné. Det ville have været interessant - og udfordrende - hvis Rammstein havde løftet bare lidt af sløret for, hvad der dukker op på det album, som er varslet til at være på vej.

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Rammstein på Fængslet i Horsens. Foto: Axel Schütt

Koncerten blev indledt med, at de to guitarister - her Richard Cruspe - blev sænket ned på scenen. Foto: Axel Schütt

Rammstein på Fængslet i Horsens. Foto: Axel Schütt